Document ID: 32014R0319

ΚΑΝΟΝΙΣΜΌΣ (ΕΕ) αριθ. 319/2014 ΤΗΣ ΕΠΙΤΡΟΠΉΣ
της 27ης Μαρτίου 2014
σχετικά με τα τέλη και τα δικαιώματα που εισπράττονται από τον Ευρωπαϊκό Οργανισμό Ασφάλειας της Αεροπορίας και για την κατάργηση του κανονισμού (ΕΚ) αριθ. 593/2007
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για τη θέσπιση κοινών κανόνων στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφάλειας της Αεροπορίας (EASA), καθώς και για την κατάργηση της οδηγίας 91/670/ΕΟΚ του Συμβουλίου, του κανονισμού (ΕΚ) αριθ. 1592/2002 και της οδηγίας 2004/36/ΕΚ (1), και ιδίως το άρθρο 64 παράγραφος 1,
Μετά από διαβουλεύσεις με το διοικητικό συμβούλιο του Ευρωπαϊκού Οργανισμού Ασφάλειας της Αεροπορίας,
Εκτιμώντας τα ακόλουθα:
(1)
Τα έσοδα του Ευρωπαϊκού Οργανισμού Ασφάλειας της Αεροπορίας (εφεξής «ο Οργανισμός») προέρχονται από την εισφορά της Ένωσης και κάθε άλλης ευρωπαϊκής τρίτης χώρας που είναι συμβαλλόμενο μέρος στις συμφωνίες που αναφέρονται στο άρθρο 66 του κανονισμού (ΕΚ) αριθ. 216/2008, τα τέλη που καταβάλλουν όσοι ζητούν πιστοποιητικά και εγκρίσεις που εκδίδει, διατηρεί ή τροποποιεί ο Οργανισμός και από τα δικαιώματα επί των δημοσιεύσεων, της διαδικασίας προσφυγής, της κατάρτισης και κάθε άλλης υπηρεσίας που εξασφαλίζει ο Οργανισμός.
(2)
Με τον κανονισμό (ΕΚ) αριθ. 593/2007 της Επιτροπής (2) καθιερώθηκαν τα τέλη και τα δικαιώματα που εισπράττει ο Ευρωπαϊκός Οργανισμός Ασφάλειας της Αεροπορίας. Εντούτοις, τα τιμολόγια πρέπει να αναπροσαρμοστούν ώστε να εξασφαλισθεί ισορροπία μεταξύ των δαπανών του Οργανισμού για τις εργασίες πιστοποίησης και τις συναφείς παρεχόμενες υπηρεσίες και των εσόδων για την κάλυψη των εν λόγω δαπανών.
(3)
Τα τέλη και τα δικαιώματα που προβλέπονται στον παρόντα κανονισμό πρέπει να καθορίζονται με διαφανή, δίκαιο και ομοιόμορφο τρόπο.
(4)
Τα τέλη που εισπράττει ο Οργανισμός δεν πρέπει να διακυβεύουν την ανταγωνιστικότητα των αντίστοιχων ευρωπαϊκών κλάδων. Εξάλλου, πρέπει να καθορισθούν με βάση τη δυνατότητα συνεισφοράς των μικρών επιχειρήσεων.
(5)
Η ασφάλεια της πολιτικής αεροπορίας είναι μεν πρωταρχικής σημασίας, αλλά ο Οργανισμός πρέπει να λαμβάνει πλήρως υπόψη την οικονομική απόδοση στην άσκηση των καθηκόντων του.
(6)
Η γεωγραφική θέση των επιχειρήσεων στα εδάφη των κρατών μελών δεν πρέπει να αποτελεί παράγοντα για την εισαγωγή διακρίσεων. Συνεπώς, τα έξοδα ταξιδίου που σχετίζονται με τα καθήκοντα πιστοποίησης, τα οποία εκτελούνται για λογαριασμό των συγκεκριμένων επιχειρήσεων, πρέπει να αθροίζονται και να διαιρούνται διά του αριθμού των αιτούντων.
(7)
Ο παρών κανονισμός προβλέπει ότι ο Οργανισμός δύναται να χρεώνει τέλη για εργασίες πιστοποίησης οι οποίες δεν αναφέρονται στο παράρτημα του παρόντος κανονισμού αλλά εμπίπτουν στο πεδίο εφαρμογής του κανονισμού (ΕΚ) αριθ. 216/2008.
(8)
Ο αιτών πρέπει να έχει τη δυνατότητα να ζητεί προσφορά για το εκτιμώμενο καταβλητέο ποσό για την εργασία πιστοποίησης ή την υπηρεσία. Τα κριτήρια που χρησιμεύουν ως βάση καθορισμού του καταβλητέου ποσού πρέπει να είναι σαφή, ομοιόμορφα και δημοσιοποιημένα. Εφόσον δεν είναι εφικτό να προσδιορισθεί με ακρίβεια το ύψος εκ των προτέρων, ο Οργανισμός καθιερώνει διαφανείς αρχές για την εκτίμηση του καταβλητέου ποσού για την εργασία πιστοποίησης ή την παροχή υπηρεσίας.
(9)
Πρέπει να καθορισθούν προθεσμίες για την καταβολή των εισπρακτέων τελών και των δικαιωμάτων βάσει του παρόντος κανονισμού.
(10)
Πρέπει να καθορισθούν κατάλληλα διορθωτικά μέτρα σε περιπτώσεις μη καταβολής, όπως παύση των σχετικών εφαρμοστικών διαδικασιών, ακύρωση των σχετικών εγκρίσεων, άρνηση πιστοποίησης ή παροχής άλλης υπηρεσίας στον ίδιο αιτούντα και ανάκτηση των οφειλόμενων ποσών με τα διαθέσιμα μέσα.
(11)
Ο κλάδος πρέπει να έχει καλή οικονομική ενημέρωση και να είναι σε θέση να προβλέπει το κόστος των τελών και δικαιωμάτων που απαιτείται να καταβάλει. Ταυτόχρονα, είναι αναγκαίο να εξασφαλισθεί ισοσκελισμός των συνολικών δαπανών που αναλαμβάνει ο Οργανισμός για να φέρει σε πέρας τις εργασίες πιστοποίησης και τις υπηρεσίες που παρέχει, με τα συνολικά έσοδά του από τα τέλη και τα δικαιώματα που εισπράττει. Σύμφωνα με τις διατάξεις του δημοσιονομικού κανονισμού-πλαισίου (3), το ύψος των τελών και των δικαιωμάτων πρέπει να καθοριστεί κατά τρόπο ώστε να αποφεύγεται το ενδεχόμενο ελλείμματος ή σημαντική συσσώρευση πλεονάσματος. Συνεπώς, πρέπει να καταστεί υποχρεωτική η επανεξέταση του ύψους των τελών και των δικαιωμάτων, εάν παρατηρείται συχνά σημαντικό έλλειμμα ή πλεόνασμα στα οικονομικά αποτελέσματα και τις προβλέψεις του Οργανισμού.
(12)
Τα ενδιαφερόμενα μέρη πρέπει να γνωμοδοτούν πριν από οιαδήποτε τροποποίηση των τελών. Επίσης, ο Οργανισμός πρέπει να πληροφορεί τακτικά τα ενδιαφερόμενα μέρη για τον τρόπο και τη βάση υπολογισμού των τελών. Η εν λόγω πληροφόρηση πρέπει να επιτρέπει στα ενδιαφερόμενα μέρη να διαμορφώνουν εικόνα για τις δαπάνες του Οργανισμού και την παραγωγικότητά του.
(13)
Οι τιμές που καθορίζονται στον παρόντα κανονισμό πρέπει να βασίζονται στις προβλέψεις του φόρτου εργασίας και των αντίστοιχων δαπανών του Οργανισμού. Η αναθεώρηση των τιμών πρέπει να πραγματοποιείται με διαδικασία που επιτρέπει τροποποίηση χωρίς αδικαιολόγητη καθυστέρηση με βάση την πείρα του Οργανισμού από την εφαρμογή του παρόντος κανονισμού, τη συνεχή παρακολούθηση των πόρων και της μεθόδου εργασίας και την αντίστοιχη βελτίωση της αποτελεσματικότητας και τη συνεχή αξιολόγηση των χρηματοοικονομικών αναγκών. Εν προκειμένω, σημειώνεται ότι ο Οργανισμός υποχρεούται, το αργότερο τον Ιανουάριο του 2016, να καλύψει, από τα έσοδα των τελών και των δικαιωμάτων, τις εισφορές στα συνταξιοδοτικά συστήματα του προσωπικού του τα οποία χρηματοδοτούνται από τα τέλη και τα δικαιώματα του Οργανισμού. Τα τέλη και τα δικαιώματα θα χρειασθεί να αναπροσαρμοσθούν, ώστε να εκπληρωθεί η εν λόγω δημοσιονομική απαίτηση.
(14)
Το κόστος των υπηρεσιών που παρέχει ο Οργανισμός στο πεδίο της διαχείρισης της εναέριας κυκλοφορίας και των υπηρεσιών αεροναυτιλίας (ATM/ANS) θα χρειασθεί να καταστεί επιλέξιμο για χρηματοδότηση από τα τέλη που επιβάλλονται στους χρήστες αεροναυτιλιακών υπηρεσιών σύμφωνα με το άρθρο 6 του εκτελεστικού κανονισμού (ΕΕ) αριθ. 391/2013 της Επιτροπής (4).
(15)
Για την άσκηση προσφυγής κατά αποφάσεων του Οργανισμού, είναι εύλογο να αποτελεί προαπαιτούμενο η πλήρης καταβολή των τελών για να γίνει δεκτή η προσφυγή.
(16)
Οι συμφωνίες που αναφέρονται στο άρθρο 12 παράγραφος 1 του κανονισμού (ΕΚ) αριθ. 216/2008 πρέπει να αποτελέσουν τη βάση αξιολόγησης του πραγματικού φόρτου εργασίας που συνεπάγεται η πιστοποίηση προϊόντων τρίτων χωρών. Καταρχήν, η διαδικασία που ακολουθεί ο Οργανισμός για την επικύρωση πιστοποιητικών που εκδίδονται από τρίτη χώρα, με την οποία η Ένωση έχει σχετική συμφωνία, περιγράφεται στις συμφωνίες αυτές και πρέπει να συνεπάγεται διαφορετικό φόρτο εργασίας σε σύγκριση με τη διαδικασία που απαιτείται για δραστηριότητες πιστοποίησης του Οργανισμού.
(17)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που συνεστήθη βάσει του άρθρου 65 παράγραφος 1 του κανονισμού (ΕΚ) αριθ. 216/2008.
(18)
Επομένως, ο κανονισμός (ΕΚ) αριθ. 593/2007 πρέπει να καταργηθεί,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
ΚΕΦΑΛΑΙΟ 1
ΓΕΝΙΚΕΣ ΔΙΑΤΑΞΕΙΣ
Άρθρο 1
Αντικείμενο
Ο παρών κανονισμός καθορίζει τις εργασίες για τις οποίες χρεώνονται τέλη και δικαιώματα, το ύψος των τελών και δικαιωμάτων και τον τρόπο με τον οποίο πρέπει να καταβάλλονται.
Άρθρο 2
Ορισμοί
Για τους σκοπούς του παρόντος κανονισμού, νοούνται ως:
α) «τέλη»: τα ποσά που εισπράττει ο Οργανισμός και καταβάλλονται από τους αιτούντες για εργασίες πιστοποίησης·
β «δικαιώματα»: τα ποσά που εισπράττει ο Οργανισμός και καταβάλλονται από τους αιτούντες για υπηρεσίες που παρέχει ο Οργανισμός, εξαιρουμένης της πιστοποίησης ή, σε περίπτωση προσφυγής, το ενάγον φυσικό ή νομικό πρόσωπο·
γ) «εργασίες πιστοποίησης»: όλες οι δραστηριότητες που διεξάγει άμεσα ή έμμεσα ο Οργανισμός για την έκδοση, τη διατήρηση ή την τροποποίηση πιστοποιητικών σύμφωνα με τον κανονισμό (ΕΚ) αριθ. 216/2008 και τους εκτελεστικούς κανόνες του·
δ) «υπηρεσία»: όλες οι δραστηριότητες που διεξάγει ο Οργανισμός εξαιρουμένης της εργασίας πιστοποίησης, συμπεριλαμβανομένης της προμήθειας προϊόντων·
ε) «αιτών»: κάθε φυσικό ή νομικό πρόσωπο το οποίο ζητεί τη διενέργεια εργασίας πιστοποίησης ή την παροχή υπηρεσίας από τον Οργανισμό.
Άρθρο 3
Καθορισμός τελών και δικαιωμάτων
1. Ο Οργανισμός ζητεί και εισπράττει τα τέλη και τα δικαιώματα μόνον σύμφωνα με τον παρόντα κανονισμό.
2. Τα κράτη μέλη δεν εισπράττουν τέλη για εργασίες πιστοποίησης, ακόμη και όταν διεξάγουν τις εν λόγω εργασίες για λογαριασμό του Οργανισμού. Ο Οργανισμός επιστρέφει τα τέλη στα κράτη μέλη για τις εργασίες πιστοποίησης που πραγματοποιούν για λογαριασμό του.
3. Τα τέλη και τα δικαιώματα εκδίδονται και καταβάλλονται σε ευρώ.
4. Τα ποσά που αναφέρονται στα μέρη I και ΙΙ του παραρτήματος υπόκεινται σε ετήσια τιμαριθμική αναπροσαρμογή σύμφωνα με τη μέθοδο που περιγράφεται στο μέρος IV του παραρτήματος.
5. Κατά παρέκκλιση από τα τέλη που αναφέρονται στο παράρτημα, τέλη για εργασίες πιστοποίησης που διεξάγονται βάσει διμερούς συμφωνίας μεταξύ της Ένωσης και τρίτης χώρας επιτρέπεται να υπαχθούν σε ειδικές διατάξεις της αντίστοιχης διμερούς συμφωνίας.
Άρθρο 4
Καταβολή τελών και δικαιωμάτων
1. Ο Οργανισμός καθορίζει τους όρους καταβολής των τελών και των δικαιωμάτων, με βάση τους οποίους περιγράφονται οι συνθήκες υπό τις οποίες ο Οργανισμός χρεώνει τις εργασίες πιστοποίησης και τις παρεχόμενες υπηρεσίες. Ο Οργανισμός δημοσιεύει τους όρους στον δικτυακό τόπο του Οργανισμού.
2. Ο αιτών καταβάλλει πλήρως το οφειλόμενο ποσό, καθώς και τυχόν τραπεζικές επιβαρύνσεις που σχετίζονται με την καταβολή, εντός τριάντα ημερολογιακών ημερών από την ημερομηνία διαβίβασης του τιμολογίου στον αιτούντα.
3. Εφόσον ο Οργανισμός δεν παραλάβει τιμολόγιο μετά τη λήξη της προθεσμίας που αναφέρεται στην παράγραφο 2, ο Οργανισμός δύναται να χρεώσει τόκο για κάθε ημερολογιακή ημέρα καθυστέρησης.
4. Το επιτόκιο είναι εκείνο που εφαρμόζει η Ευρωπαϊκή Κεντρική Τράπεζα στις κύριες πράξεις αναχρηματοδότησης, όπως δημοσιεύεται στην Επίσημη Εφημερίδα της Ευρωπαϊκής Ένωσης σειρά C, το οποίο ισχύει την πρώτη ημερολογιακή ημέρα του μηνός λήξης της προθεσμίας, προσαυξημένο κατά οκτώ ποσοστιαίες μονάδες.
5. Εφόσον ο Οργανισμός έχει αποδεικτικά στοιχεία ότι η δημοσιονομική επιφάνεια του αιτούντος είναι επισφαλής, δύναται να απορρίψει την αίτησή του, εκτός εάν ο αιτών προσκομίσει τραπεζική εγγύηση ή εμπράγματη κατάθεση.
6. Ο Οργανισμός δύναται να απορρίψει αίτηση, εφόσον ο αιτών δεν έχει εκπληρώσει τις υποχρεώσεις πληρωμής για εργασίες πιστοποίησης ή για την παροχή υπηρεσιών από τον Οργανισμό, εκτός εάν ο αιτών καταβάλει τα οφειλόμενα ποσά για τις συγκεκριμένες εργασίες πιστοποίησης ή τις παρασχεθείσες υπηρεσίες.
Άρθρο 5
Έξοδα ταξιδίου
1. Όταν μια εργασία πιστοποίησης ή υπηρεσία, όπως αναφέρεται στο μέρος I και μέρος II σημείο 1 του παραρτήματος, διεξάγεται, πλήρως ή εν μέρει, εκτός του εδάφους των κρατών μελών, ο αιτών καταβάλλει τα έξοδα ταξιδίου σύμφωνα με τον τύπο:
2. Για τις υπηρεσίες που αναφέρονται στο μέρος II σημείο 2, ο αιτών καταβάλλει, ανεξαρτήτως της γεωγραφικής τοποθεσίας στην οποία διεξάγεται η υπηρεσία, τα έξοδα ταξιδίου σύμφωνα με τον τύπο:
3. Για το σκοπό των μαθηματικών τύπων που αναφέρονται στις παραγράφους 1 και 2, εφαρμόζονται τα ακόλουθα:
d
=
οφειλόμενα έξοδα ταξιδίου·
v
=
κόστος μεταφοράς·
a
=
επίσημοι κατ’ αποκοπή συντελεστές της Επιτροπής για «ημερήσια αποζημίωση», η οποία καλύπτει το κατάλυμα, τα γεύματα, τις τοπικές μετακινήσεις εντός του τόπου της αποστολής και τα γενικά έξοδα (5)·
h1
=
χρόνος ταξιδίου (σε ώρες που απασχολήθηκαν οι εμπειρογνώμονες κατ’ αναλογία του σχετικού ταξιδίου), ο οποίος χρεώνεται με συντελεστή ανά ώρα, όπως ορίζει το μέρος II σημείο 1 του παραρτήματος·
h2
=
χρόνος ταξιδίου (σε ώρες που απασχολήθηκαν οι εμπειρογνώμονες κατ’ αναλογία του σχετικού ταξιδίου), ο οποίος χρεώνεται με συντελεστή ανά ώρα, όπως ορίζει το μέρος II σημείο 2 του παραρτήματος·
e
=
μέσα έξοδα ταξιδίου εντός του εδάφους των κρατών μελών, συμπεριλαμβανομένων των μέσων εξόδων ταξιδίου και του μέσου χρόνου μετακίνησης εντός του εδάφους των κρατών μελών, επί το οριζόμενο στο μέρος II σημείο 1 του παραρτήματος τέλος ανά ώρα. Υπόκεινται σε ετήσια επανεξέταση και τιμαριθμική αναπροσαρμογή.
Άρθρο 6
Οικονομική προσφορά
1. Ο αιτών μπορεί να ζητήσει οικονομική εκτίμηση για τα ποσά που πρέπει να καταβάλει.
2. Εφόσον ο αιτών ζητήσει οικονομική εκτίμηση ή τροποποίησή της, οι δραστηριότητες αναστέλλονται έως ότου ο Οργανισμός διαβιβάσει την εκτίμηση και την αποδεχθεί ο αιτών.
3. Η οικονομική εκτίμηση τροποποιείται από τον Οργανισμό εάν η εργασία αποδειχθεί απλούστερη ή ταχύτερη από ό,τι είχε αρχικά προβλεφθεί ή, αντίθετα, πιο σύνθετη και χρονοβόρα από ό,τι μπορούσε να προβλέψει ευλόγως ο Οργανισμός.
ΚΕΦΑΛΑΙΟ II
ΤΕΛΗ
Άρθρο 7
Γενικές διατάξεις για την καταβολή των τελών
1. Η εργασία πιστοποίησης υπόκειται στην εκ των προτέρων καταβολή όλου του ποσού των οφειλόμενων τελών, εκτός εάν ο Οργανισμός αποφασίσει διαφορετικά μετά από δέουσα εξέταση των οικονομικών κινδύνων. Ο Οργανισμός μπορεί να τιμολογήσει τα τέλη σε μία δόση μετά την παραλαβή της αίτησης ή στην αρχή της ετήσιας περιόδου ή της περιόδου εποπτείας.
2. Τα τέλη που καταβάλλει ο αιτών για εργασία πιστοποίησης συνίστανται σε:
α)
εφάπαξ τέλος, όπως ορίζεται στο μέρος I του παραρτήματος ή
β)
κυμαινόμενο τέλος.
3. Το κυμαινόμενο τέλος που αναφέρεται στην παράγραφο 2 στοιχείο β) καθορίζεται με πολλαπλασιασμό του πραγματικού αριθμού ωρών εργασίας επί το ωρομίσθιο που καθορίζεται στο μέρος II σημείο 1 του παραρτήματος.
4. Από την έναρξη εφαρμογής μελλοντικών κανονισμών για τις εργασίες πιστοποίησης που θα εκτελεί ο Οργανισμός σύμφωνα με τις σχετικές διατάξεις του κανονισμού (ΕΚ) αριθ. 216/2008, ο Οργανισμός δύναται να εισπράττει τέλη σύμφωνα με το μέρος II σημείο 1 του παραρτήματος για εργασίες πιστοποίησης άλλες από εκείνες που αναφέρονται στο παράρτημα, μέχρι να ενσωματωθούν στον παρόντα κανονισμό αυτές οι ειδικές διατάξεις για τα αντίστοιχα τέλη που εισπράττει ο Οργανισμός.
Άρθρο 8
Περίοδοι πληρωμής
1. Τα τέλη που αναφέρονται στους πίνακες 1 έως 4 του μέρους I του παραρτήματος εισπράττονται ανά αίτηση και ανά περίοδο 12 μηνών. Για την περίοδο μετά τους πρώτους 12 μήνες, τα τέλη είναι το 1/365ο του αντίστοιχου ετήσιου τέλους ανά ημέρα.
2. Τα τέλη που αναφέρονται στον πίνακα 5 του μέρους I του παραρτήματος εισπράττονται ανά αίτηση.
3. Τα τέλη που αναφέρονται στον πίνακα 6 του μέρους I του παραρτήματος εισπράττονται ανά περίοδο 12 μηνών.
4. Τα τέλη για τους οργανισμούς που αναφέρονται στους πίνακες 7 έως 11 του μέρους I του παραρτήματος εισπράττονται ως εξής:
α)
τα τέλη έγκρισης εισπράττονται ανά αίτηση·
β)
τα τέλη εποπτείας εισπράττονται ανά περίοδο 12 μηνών·
γ)
τυχόν αλλαγή του φορέα που επηρεάζει την έγκρισή του συνεπάγεται νέο υπολογισμό του οφειλόμενου τέλους εποπτείας από τους επόμενους 12 μήνες.
Άρθρο 9
Καταγγελία της αίτησης
1. Η αίτηση μπορεί να απορριφθεί εάν τα οφειλόμενα τέλη για εργασίες πιστοποίησης δεν έχουν παραληφθεί κατά τη λήξη της προθεσμίας που προβλέπεται στο άρθρο 4 παράγραφος 2 και αφού ο Οργανισμός έχει διαβουλευτεί με τον αιτούντα.
2. Το υπόλοιπο τυχόν οφειλόμενων τελών, τα οποία έχουν υπολογισθεί ανά ώρα για την τρέχουσα δωδεκάμηνη περίοδο αλλά δεν υπερβαίνουν το εφαρμοστέο κατ’ αποκοπήν τέλος, καταβάλλεται στο ακέραιο μόλις ο Οργανισμός σταματήσει να ασχολείται με την εργασία πιστοποίησης, μαζί με τα έξοδα ταξιδίου και τυχόν άλλα οφειλόμενα ποσά στις ακόλουθες περιπτώσεις:
α)
εάν ο Οργανισμός απορρίψει την αίτηση ή
β)
ο Οργανισμός πρέπει να διακόψει εργασία πιστοποίησης διότι ο αιτών:
i)
δεν διαθέτει αρκετούς πόρους·
ii)
δεν συμμορφώνεται προς τις εφαρμοστέες απαιτήσεις ή
iii)
αποφασίζει να αποσύρει την αίτησή του ή να αναβάλει το σχέδιό του.
3. Όταν, εφόσον το ζητήσει ο αιτών, ο Οργανισμός αρχίζει και πάλι εργασία πιστοποίησης που είχε διακόψει, ο Οργανισμός εισπράττει νέο τέλος, ανεξάρτητα από τα τέλη που έχουν ήδη καταβληθεί για την εργασία που είχε διακοπεί.
Άρθρο 10
Αναστολή ή ανάκληση πιστοποιητικού
1. Εάν τα οφειλόμενα τέλη δεν παραληφθούν έως τη λήξη της προθεσμίας που προβλέπεται στο άρθρο 4 παράγραφος 2, ο Οργανισμός μπορεί να αναστείλει ή να ανακαλέσει το αντίστοιχο πιστοποιητικό αφού διαβουλευτεί με τον αιτούντα.
2. Εάν ο Οργανισμός αναστείλει το πιστοποιητικό λόγω μη καταβολής των ετήσιων τελών ή των τελών εποπτείας ή διότι ο αιτών δεν συμμορφώθηκε με τις εφαρμοστέες απαιτήσεις, συνεχίζονται οι αντίστοιχες περίοδοι ισχύος των τελών και ο αιτών πληρώνει για την περίοδο αναστολής.
3. Εάν ο Οργανισμός ανακαλέσει πιστοποιητικό, το υπόλοιπο οφειλόμενων τελών, τα οποία έχουν υπολογισθεί ανά ώρα για την τρέχουσα δωδεκάμηνη περίοδο αλλά δεν υπερβαίνουν το εφαρμοστέο κατ’ αποκοπήν τέλος, καταβάλλεται στο ακέραιο μαζί με άλλα εκείνη τη στιγμή οφειλόμενα ποσά.
Άρθρο 11
Επιστροφή ή μεταβίβαση πιστοποιητικού
Εάν κάτοχος πιστοποιητικού επιστρέψει ή μεταβιβάσει πιστοποιητικό, το υπόλοιπο οφειλόμενων τελών, τα οποία έχουν υπολογισθεί ανά ώρα για την τρέχουσα δωδεκάμηνη περίοδο αλλά δεν υπερβαίνουν το εφαρμοστέο κατ’ αποκοπήν τέλος, καταβάλλεται στο ακέραιο την ημερομηνία πραγματοποίησης της επιστροφής ή μεταβίβασης μαζί με τα έξοδα ταξιδίου και άλλα εκείνη τη στιγμή οφειλόμενα ποσά.
Άρθρο 12
Εξαιρετικές εργασίες πιστοποίησης
Στα εισπραττόμενα τέλη εφαρμόζεται κατ’ εξαίρεση αύξηση προκειμένου να καλυφθεί το σύνολο των εξόδων στα οποία υποβλήθηκε ο Οργανισμός για να ανταποκριθεί σε ιδιαίτερο αίτημα του αιτούντος, εάν λόγω του αιτήματος αυτού πραγματοποιείται εξαιρετική εργασία πιστοποίησης ως εξής:
α)
με την απασχόληση κατηγοριών του προσωπικού που κανονικά ο Οργανισμός δεν θα απασχολούσε για την εργασία αυτή εάν ακολουθούσε τις συνήθεις διαδικασίες του ή
β)
με την απασχόληση μελών του προσωπικού του ώστε η εργασία να διεξαχθεί σε συντομότερο διάστημα σε σύγκριση με τις συνήθεις διαδικασίες του Οργανισμού.
ΚΕΦΑΛΑΙΟ III
ΔΙΚΑΙΩΜΑΤΑ
Άρθρο 13
Δικαιώματα
1. Το ύψος των δικαιωμάτων που εισπράττει ο Οργανισμός για τις υπηρεσίες που απαριθμούνται στο μέρος II σημείο 1 του παραρτήματος ισούται με το πραγματικό κόστος της παρεχόμενης υπηρεσίας. Προς το σκοπό αυτό, ο χρόνος που αναλώνει ο Οργανισμός τιμολογείται με το δικαίωμα ανά ώρα που αναφέρεται στον εν λόγω κατάλογο.
2. Το ύψος των δικαιωμάτων που εισπράττει ο Οργανισμός για τις υπηρεσίες που απαριθμούνται στο μέρος II σημείο 1 του παραρτήματος ισούται με το πραγματικό κόστος της παρεχόμενης υπηρεσίας. Προς το σκοπό αυτό, ο χρόνος που αναλώνει ο Οργανισμός για την παροχή υπηρεσίας τιμολογείται με δικαίωμα ανά ώρα, όπως καθορίζει το μέρος II σημείο 2 του παραρτήματος.
3. Οι δαπάνες με τις οποίες επιβαρύνεται ενδεχομένως ο Οργανισμός για να παρέχει ειδικές υπηρεσίες που δεν είναι δυνατόν να προσδιορισθούν κατάλληλα και χρεώνονται με τέλος ανά ώρα, χρεώνονται σύμφωνα με τις εσωτερικές διοικητικές διαδικασίες.
Άρθρο 14
Χρόνος είσπραξης των δικαιωμάτων
Μετά από δέουσα εξέταση των οικονομικών κινδύνων, τα δικαιώματα εισπράττονται πριν από την παροχή της υπηρεσίας, εκτός εάν ο Οργανισμός αποφασίσει διαφορετικά.
ΚΕΦΑΛΑΙΟ IV
ΠΡΟΣΦΥΓΕΣ
Άρθρο 15
Διαδικασία προσφυγής
1. Για τη διαδικασία κατάθεσης προσφυγής σύμφωνα με το άρθρο 44 του κανονισμού (ΕΚ) αριθ. 216/2008 εισπράττονται δικαιώματα. Τα ποσά των δικαιωμάτων υπολογίζονται σύμφωνα με τη μέθοδο που ορίζεται στο μέρος III του παραρτήματος. Η προσφυγή γίνεται δεκτή μόνον όταν καταβληθεί δικαίωμα προσφυγής εντός της προθεσμίας που αναφέρεται στην παράγραφο 3.
2. Νομικό πρόσωπο που καταθέτει προσφυγή υποβάλλει στον Οργανισμό πιστοποιητικό υπογεγραμμένο από εξουσιοδοτημένο υπάλληλο, στο οποίο αναφέρεται ο κύκλος εργασιών του ενάγοντος. Το πιστοποιητικό υποβάλλεται μαζί με την προσφυγή.
3. Τα δικαιώματα προσφυγής καταβάλλονται σύμφωνα με την εφαρμοστέα διαδικασία του Οργανισμού εντός εξήντα ημερολογιακών ημερών από την ημερομηνία κατάθεσης της προσφυγής στον Οργανισμό.
4. Εάν η διαδικασία προσφυγής αποβεί υπέρ του ενάγοντος, ο Οργανισμός επιστρέφει τα καταβληθέντα δικαιώματα προσφυγής.
ΚΕΦΑΛΑΙΟ V
ΔΙΑΔΙΚΑΣΙΕΣ ΤΟΥ ΟΡΓΑΝΙΣΜΟΥ
Άρθρο 16
Γενικές διατάξεις
1. Ο Οργανισμός διαχωρίζει τα έσοδα από τις δαπάνες που προκύπτουν από τις εργασίες πιστοποίησης και τις παρεχόμενες υπηρεσίες.
Για τον διαχωρισμό των εσόδων από τις δαπάνες που προβλέπεται στο πρώτο εδάφιο:
α)
τα τέλη και τα δικαιώματα που εισπράττει ο Οργανισμός καταχωρίζονται σε διαφορετικό λογαριασμό και υπόκεινται σε χωριστή λογιστική διαδικασία·
β)
ο Οργανισμός καταρτίζει αναλυτικούς λογαριασμούς εσόδων και εξόδων.
2. Στην αρχή κάθε οικονομικού έτους, γίνεται συνολική προσωρινή εκτίμηση των τελών και των δικαιωμάτων. Η εν λόγω εκτίμηση πραγματοποιείται με βάση τα προηγούμενα οικονομικά αποτελέσματα του Οργανισμού, την κατάσταση προβλέψεων των εσόδων και των εξόδων του και το προβλεπόμενο πρόγραμμα εργασιών του.
3. Εάν στο τέλος ενός οικονομικού έτους τα γενικά έσοδα από τέλη, τα οποία συνιστούν έσοδο ειδικού προορισμού σύμφωνα με το άρθρο 64 παράγραφος 5 του κανονισμού (ΕΚ) αριθ. 216/2008, υπερβαίνουν τα γενικά έξοδα των εργασιών πιστοποίησης, το πλεόνασμα χρησιμοποιείται για τη χρηματοδότηση των εργασιών πιστοποίησης σύμφωνα με το άρθρο 19 παράγραφος 1 στοιχείο α) του δημοσιονομικού κανονισμού του Οργανισμού.
Άρθρο 17
Αξιολόγηση και αναθεώρηση
1. Ο Οργανισμός παρέχει ετησίως στην Επιτροπή, το διοικητικό συμβούλιο και τον συμβουλευτικό φορέα των ενδιαφερομένων μερών που έχει συσταθεί με βάση το άρθρο 33 παράγραφος 4 του κανονισμού (ΕΚ) αριθ. 216/2008 τα στοιχεία για τους συντελεστές που χρησιμεύουν ως βάση για τον καθορισμό του ύψους των τελών. Τα στοιχεία συνίστανται κυρίως σε ανάλυση των εξόδων του προηγουμένου έτους και των επομένων ετών.
2. Το παράρτημα του παρόντος κανονισμού επανεξετάζεται κατά περιόδους από τον Οργανισμό, ώστε να εξασφαλίζεται ότι συνεκτιμώνται δεόντως σημαντικά στοιχεία όσον αφορά τις βασικές υποθέσεις πρόβλεψης των εσόδων και των δαπανών του Οργανισμού στο ύψος των τελών ή των δικαιωμάτων που εισπράττει ο Οργανισμός.
Εφόσον είναι αναγκαίο, ο παρών κανονισμός επιτρέπεται να αναθεωρηθεί το αργότερο εντός πέντε ετών από την έναρξη ισχύος του. Όταν είναι αναγκαίο, τροποποιείται με βάση ιδίως τα έσοδα του Οργανισμού και τις αντίστοιχες δαπάνες του.
3. Ο Οργανισμός διαβουλεύεται με τον συμβουλευτικό φορέα των ενδιαφερομένων μερών που αναφέρονται στην παράγραφο 1, πριν εκδώσει γνώμη για κάθε προτεινόμενη μεταβολή στα ποσά που αναφέρονται στο παράρτημα. Κατά τη διάρκεια της διαβούλευσης, ο Οργανισμός αιτιολογεί την προτεινόμενη αλλαγή.
ΚΕΦΑΛΑΙΟ VI
ΜΕΤΑΒΑΤΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ
Άρθρο 18
Κατάργηση
Ο κανονισμός (ΕΚ) αριθ. 593/2007 καταργείται.
Άρθρο 19
Μεταβατικές διατάξεις
1. Ο παρών κανονισμός εφαρμόζεται ως εξής:
α)
τα τέλη για την υποβολή αίτησης που καθορίζονται στα μέρη I και ΙΙ του παραρτήματος ισχύουν για κάθε αίτηση που έχει υποβληθεί μετά την έναρξη ισχύος του παρόντος κανονισμού·
β)
τα ετήσια τέλη και τα τέλη εποπτείας που αναφέρονται στους πίνακες 1 έως 4 και 6 έως 12 του μέρους I του παραρτήματος ισχύουν για όλες τις εν εξελίξει εργασίες πιστοποίησης από την επόμενη ετήσια οφειλόμενη δόση μετά την έναρξη ισχύος του παρόντος κανονισμού·
γ)
τα ωρομίσθια που καθορίζονται στο μέρος II του παραρτήματος ισχύουν από την έναρξη ισχύος του παρόντος κανονισμού για όλες τις εν εξελίξει εργασίες που χρεώνονται σε ωριαία βάση·
δ)
η τιμαριθμική αναπροσαρμογή που αναφέρεται στο άρθρο 3 παράγραφος 4 πραγματοποιείται την 1η Ιανουαρίου κάθε έτους μετά την έναρξη ισχύος του παρόντος κανονισμού, αρχής γενομένης από τον Ιανουάριο του 2015.
2. Κατά παρέκκλιση από το άρθρο 18, οι κανονισμοί της Επιτροπής (ΕΚ) αριθ. 488/2005 (6) και (ΕΚ) αριθ. 593/2007 εξακολουθούν να εφαρμόζονται για τέλη και δικαιώματα που δεν εμπίπτουν στο πεδίο εφαρμογής του παρόντος κανονισμού σύμφωνα με το άρθρο 20.
Άρθρο 20
Έναρξη ισχύος
Ο παρών κανονισμός αρχίζει να ισχύει την πρώτη ημέρα του μήνα μετά τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Μαρτίου 2014.

Labels: 3
8
2
15